Source: http://www.druckeria.ro/tag/euroleague-women/
Timestamp: 2020-07-14 08:43:44+00:00

Document:
euroleague women Archives - Druckeria
BCM Danzio, carne de tun la Târgoviște
BCM Danzio n-a contat astăzi la Târgoviște, în prima manșă a „sferturilor” Cupei României. Cu o singură stranieră în lot, trupa lui Dan Ionescu a cedat cu un categoric 40-97 pe terenul campioanei, nereușind în niciun sfert să înscrie mai mult de 11 puncte.
Meci fără istoric la Târgoviște, între campioana României și BCM Danzio, o echipă ce s-a prezentat într-un picior la primele jocuri oficiale ale anului, din Cupa României. Scorul a luat proporții cu fiecare sfert: 11-29, 21-55, 29-76 și, finalmente, 40-97. O diferență imensă, de aproape 60 de puncte, nemaiîntâlnită până acum la niciuna dintre înfrângerile suferite de BCM Danzio din 2009, anul accederii în elită. Precedentul record negativ al baschetbalistelor lui Dan Ionescu data din prima toamnă de Divizia A, 48-89 la Timișoara, în fața lui CSM Satu Mare.
Cele 40 de puncte ale timișorencelor de la Târgoviște, au fost realizate de Andra Haas – 15, Marta Fodor – 7, Adina Stoiedin – 6, Tunde Kilin – 5, Biljana Pesovic – 3, Miruna Crâsnic – 2 și Christina Zidaru 2.
Diferența de scor e însă explicabilă, mai ales prin absențele din lotul „panterelor roz”. Singura stranieră, Biljana Pesovic, altădată o mașină de coșuri, a avut astăzi o evoluție extrem de ștearsă. În rest, Sonja Maric încă nu a primit cartea verde, iar americancele Tiffany Brown și Antoinette Thompson revin abia la finalul acestei săptămâni în România.
Una dintre marile probleme pentru BCM Danzio rămâne postul de pivot, ocupat momentan de foarte tânăra Bianca Blanaru și uneori de Adina Stoiedin. Pentru a acoperi acest gol, Dan Ionescu așteaptă revenirea sârboaicei Ana Vuksic, jucătoare în vârstă de 32 de ani, ce a mai evoluat la Timișoara în sezonul 2010/2011. Trebuie spus totuși că de un an și jumătate, de când s-a despărțit de gruparea bănățeană, Vuksic nu a mai evoluat deloc.
BCM Danzio mai rămâne încă o zi la Târgoviște, unde va face act de prezență și pentru manșa secundă a duelului din Cupa României contra grupării ce evoluează în Euroligă.
Filed Under: Baschet Tagged With: bcm danzio, csm targoviste, cupa romaniei, dan ionescu, euroleague women, infrangere, pantera roz
BCM Danzio înfruntă campioana
BCM Danzio va începe duminică seria împotriva favoritelor la podiumul Ligii Naționale, tocmai în compania campioanei CSM Târgoviște. „Panterele roz” vor încerca să producă o surpriză în fața echipei ce reprezintă România în Euroligă și care miercuri a obținut prima victorie în cea mai importantă întrecere baschetbalistică de pe continent.
După ce a reușit victorii importante în această toamnă, în fața unor formații incomode, precum Sepsi Sfântu Gheorghe, Târgu Mureș sau Alba Iulia, BCM Danzio va încerca să împiedice și campioana en titre, CSM Târgoviște. Formația antrenată de Giorgios Dikeoulakos traversează o toamnă în care întrecerea internă a căzut pe planul secund, datorită participării în premieră pentru România în Euroligă, cea mai puternică întrecere din baschetul european. De altfel, miercuri formația de sub Turnul Chindiei a obținut prima victorie din Euroligă, 79-76 cu formația rusă Nadezhda Orenburg.
Meciul de duminică va și și prilejul reîntâlnirii cu Ancuța Stoenescu, experimentata baschetbalistă evoluând în ultimele două sezoane la Timișoara. După despărțirea de BCM Danzio, jucătoarea în vârstă de 31 de ani a mai trecut pe la Universitatea Alba Iulia, la care a petrecut finalul precedentei ediții de campionat.
Antrenorul secund al „panterelor roz”, Veronica Gavrilă, e convinsă că timișorenii vor avea ocazia să urmărească duminică o întrecere de calitate, fetele de la BCM Danzio fiind mult mai motivate în fața adversarilor puternici. „Cu o echipă puternică joci și tu un baschet bun, un baschet adevărat, pe când în fața echipelor mai slabe nu ești la fel de motivat. Sunt convinsă că va fi un joc frumos. Până la urmă, în baschet e posibil orice, să pierzi la o echipă net inferioară, dar și să câștigi cu cine nici nu te aștepți”, a declarat Vera Gavrilă, la Digi 24 Timișoara.
Deși în general, meciurile fetelor de la BCM Danzio atrag puțini spectatori la sala „Constantin Jude”, președintele-antrenor Dan Ionescu are încredere că duelul cu o formație de Euroligă va crește media asistențelor. „Ne așteptăm la o afluență mai mare de public, asta și datorită faptului că meciul se joacă duminică, la o oră accesibilă. De obicei, alegem pentru meciurile de acasă ora 15, deoarece aceasta e ora de antrenament a fetelor și prefer să nu ieșim din bioritmul nostru, asta chiar în detrimentul sepctatorilor”, a declarat Dan Ionescu, pentru aceeași sursă.
Partida BCM Danzio – CSM Târgoviște se va disputa duminică, cu începere de la ora 18, în sala „Constantin Jude”.
Filed Under: Baschet Tagged With: bcm danzio, csm targoviste, dan ionescu, euroleague women, liga nationala, pantera roz, veronica gavrila

References: CSM 
 csm 
 CSM 
 CSM 
 CSM 
 csm